
REGULAMENT
de organizare și funcționare a Palatului Socio Cultural Călărași

CAPITOLUL I - Dispoziții generale
Art. 1.
(1) Prezentul regulament stabilește cadrul general privind organizarea, funcționarea, administrarea, accesul și utilizarea Palatului Socio Cultural Călărași, denumit în continuare „Palatul”, obiectiv de interes turistic și cultural aflat în administrarea Consiliului Județean Călărași.
(2) Regulamentul stabilește drepturile și obligațiile persoanelor fizice și juridice care beneficiază de serviciile oferite prin utilizarea spațiilor Palatului, precum și regulile privind protejarea, conservarea, întreținerea și exploatarea corespunzătoare a imobilului.
(3) Prevederile prezentului regulament se aplică tuturor persoanelor care accesează și utilizează spațiile Palatului, indiferent de scopul accesului, inclusiv vizitatori, organizatori de evenimente, participanți la evenimente, fotografi, videografi, reprezentanți ai agențiilor, prestatori de servicii, colaboratori și alte persoane autorizate.

Art. 2. 
(1) Utilizarea spațiilor Palatului se realizează cu respectarea destinației acestora, a caracteristicilor arhitecturale și estetice ale clădirii, precum și a normelor privind securitatea și sănătatea în muncă, prevenirea și stingerea incendiilor, protecția mediului și a celorlalte dispoziții legale aplicabile.
(2) Accesul și utilizarea spațiilor se realizează cu respectarea principiilor privind protejarea patrimoniului construit, păstrarea curățeniei, prevenirea deteriorării bunurilor și asigurarea unui climat adecvat pentru desfășurarea activităților aprobate.

CAPITOLUL II - Scopul și obiectivele Palatului
Art. 3.
Palatul Socio - Cultural Călărași are ca scop valorificarea și promovarea patrimoniului construit și a potențialului turistic și cultural al municipiului Călărași și poate găzdui, în condițiile prezentului regulament:
a) evenimente culturale, artistice și educative;
b) expoziții și manifestări publice;
c) evenimente private sau corporate, în condițiile aprobate de administrator;
d) activități de promovare turistică și culturală;
e) ședințe fotografice și filmări profesionale;
f) activități de promovare și producție foto-video;
g) alte activități compatibile cu destinația și caracteristicile imobilului, aprobate de administrator.

Art. 4.  Utilizarea Palatului se realizează astfel încât să nu fie afectată integritatea fizică, valoarea arhitecturală, aspectul estetic, funcționalitatea și starea de conservare a imobilului și a bunurilor aflate în administrarea acestuia.

CAPITOLUL III - Administrarea și funcționarea Palatului
Art. 5.
(1) Palatul se află în administrarea Consiliului Județean Călărași, prin structura/persoanele desemnate potrivit actelor administrative și organizatorice aplicabile.
(2) Administratorul are următoarele atribuții principale:
a) asigură exploatarea și utilizarea corespunzătoare a spațiilor;
b) stabilește și comunică condițiile de acces și utilizare;
c) aprobă, potrivit competențelor, desfășurarea activităților și evenimentelor;
d) urmărește respectarea prezentului regulament;
e) asigură, după caz, supravegherea accesului persoanelor în spațiile Palatului;
f) urmărește menținerea curățeniei și a stării corespunzătoare a imobilului;
g) dispune măsurile necesare pentru prevenirea deteriorării imobilului și a bunurilor din dotare;
h) constată și consemnează eventualele deteriorări produse în timpul utilizării spațiilor;
i) poate dispune suspendarea sau încetarea unei activități atunci când aceasta se desfășoară cu încălcarea prezentului regulament sau pune în pericol integritatea imobilului ori siguranța persoanelor.

CAPITOLUL IV - Accesul și utilizarea spațiilor
Art. 6.
(1) Accesul în spațiile Palatului se face numai în condițiile stabilite de administrator și în intervalele orare aprobate pentru activitatea respectivă.
(2) Pentru desfășurarea evenimentelor, ședințelor foto/video sau a altor activități organizate este necesară aprobarea prealabilă a administratorului, potrivit procedurii stabilite de acesta.
(3) Persoanele care beneficiază de acces în Palat au obligația de a respecta instrucțiunile personalului desemnat și prevederile prezentului regulament.

Art. 7.  În funcție de natura activității, administratorul poate stabili:
a) numărul maxim de persoane care pot avea acces simultan în anumite spații;
b) spațiile în care este permis accesul;
c) durata utilizării;
d) condițiile speciale de utilizare;
e) măsuri suplimentare de protejare a clădirii și bunurilor;
f) necesitatea prezenței unei persoane desemnate pentru supravegherea activității.

CAPITOLUL V - Reguli privind organizarea evenimentelor
Art. 8.
(1) Organizarea de evenimente în incinta Palatului este permisă numai cu aprobarea prealabilă a administratorului și cu respectarea condițiilor stabilite pentru fiecare categorie de activitate.
(2) Organizatorul evenimentului răspunde de respectarea prezentului regulament de către toate persoanele participante, inclusiv invitați, colaboratori, prestatori, artiști, fotografi, videografi și personal auxiliar.

Art. 9. Organizatorul are obligația:
a) să utilizeze spațiile exclusiv pentru activitatea aprobată;
b) să respecte capacitatea maximă a spațiilor;
c) să nu modifice configurația spațiilor fără acordul administratorului;
d) să nu deplaseze, demonteze sau manipuleze mobilierul și alte bunuri fără aprobarea personalului desemnat;
e) să nu obtureze căile de acces, căile de evacuare, ușile, scările, instalațiile sau echipamentele de intervenție;
f) să păstreze curățenia pe întreaga durată a evenimentului;
g) să evacueze toate materialele, obiectele și echipamentele aduse în Palat la finalizarea activității;
h) să predea spațiile în aceeași stare în care acestea au fost preluate;
i) să suporte costurile aferente remedierii eventualelor deteriorări produse din culpa sa sau a persoanelor pentru care răspunde.

CAPITOLUL VI -  Reguli privind ședințele foto și filmările
Art. 10.
(1) Realizarea de ședințe fotografice și filmări profesionale în interiorul Palatului este permisă numai în baza aprobării prealabile și cu respectarea condițiilor stabilite de administrator.
(2) Aprobarea poate fi condiționată de achitarea taxei/tarifului stabilit prin hotărârea Consiliului Județean Călărași, după caz.

Art. 11.  Persoanele care realizează ședințe foto/video au următoarele obligații:
a) să utilizeze cu grijă spațiile și elementele arhitecturale ale Palatului;
b) să nu atingă, deterioreze, zgârie, murdărească sau modifice pereții, pardoselile, tâmplăria, ușile, ferestrele, balustradele, decorațiunile sau orice alte elemente ale clădirii;
c) să nu fixeze pe pereți, tavane, pardoseli, mobilier sau alte elemente ale clădirii obiecte, cabluri, instalații, suporturi, decorațiuni ori echipamente prin utilizarea de cuie, șuruburi, bandă adezivă, adezivi sau alte sisteme care pot produce deteriorări;
d) să utilizeze echipamentele foto/video și accesoriile acestora numai în locurile aprobate;
e) să nu deplaseze mobilierul, obiectele decorative sau alte bunuri fără acordul administratorului;
f) să utilizeze suporturi, stative și alte echipamente astfel încât să nu producă deteriorarea pardoselilor sau a altor suprafețe;
g) să nu folosească substanțe, materiale, produse decorative, confetti, sclipici, fum, zăpadă artificială, lichide sau alte materiale care pot murdări ori deteriora spațiile, decât cu aprobarea expresă a administratorului;
h) să nu utilizeze foc deschis, lumânări, artificii, fumigene sau alte surse de risc fără aprobarea expresă și fără respectarea legislației aplicabile;
i) să nu urce pe mobilier, elemente decorative, balustrade, pervazuri sau alte elemente ale clădirii;
j) să nu introducă animale în incinta Palatului decât cu aprobarea prealabilă a administratorului și cu respectarea condițiilor stabilite;
k) să mențină permanent curățenia spațiului utilizat;
l) să colecteze și să evacueze toate materialele și obiectele utilizate în cadrul ședinței foto/video;
m) să anunțe imediat administratorul cu privire la orice incident, deteriorare sau defecțiune constatată.

Art. 12. 
(1) Utilizarea treptelor, scărilor, pardoselilor, elementelor decorative sau a altor componente ale clădirii ca suport pentru realizarea fotografiilor este permisă numai dacă nu există riscul producerii unor deteriorări.
(2) Administratorul poate interzice anumite poziționări ale echipamentelor sau anumite cadre fotografice atunci când acestea pot afecta integritatea clădirii sau siguranța persoanelor.

CAPITOLUL VII - Protejarea imobilului și a bunurilor
Art. 13.  Este interzisă orice acțiune care poate conduce la deteriorarea imobilului, a instalațiilor, mobilierului, elementelor decorative sau a altor bunuri aflate în administrarea Consiliului Județean Călărași.

Art. 14. În incinta Palatului sunt interzise:
a) scrierea, desenarea, inscripționarea sau aplicarea de materiale pe pereți, uși, ferestre, pardoseli sau alte suprafețe;
b) lipirea sau fixarea de materiale pe suprafețele clădirii fără aprobarea administratorului;
c) mutarea sau manipularea neautorizată a mobilierului și obiectelor din dotare;
d) utilizarea de materiale care pot păta, zgâria sau deteriora pardoselile și suprafețele;
e) aruncarea de deșeuri în alte locuri decât cele special amenajate;
f) consumul de alimente și băuturi în spațiile în care acesta este interzis;
g) introducerea unor echipamente sau materiale care pot prezenta risc pentru clădire sau pentru persoane;
h) orice altă activitate care poate afecta integritatea sau aspectul Palatului.

Art. 15. Pentru protejarea pardoselilor, mobilierului și a altor suprafețe, administratorul poate impune utilizarea unor materiale de protecție, covorașe, protecții pentru picioarele mobilierului, suporturi speciale sau alte mijloace adecvate.

CAPITOLUL VIII - Curățenia și predarea spațiilor
Art. 16. (1) Persoanele care utilizează spațiile Palatului au obligația de a păstra curățenia pe întreaga perioadă a utilizării.
(2) La finalizarea activității, spațiul trebuie predat liber de materiale, ambalaje, obiecte decorative, echipamente, recuzită și orice alte bunuri aparținând utilizatorului.

Art. 17.  În cazul în care, în urma desfășurării unei activități, este necesară o operațiune de curățenie suplimentară față de cea obișnuită, costurile aferente pot fi suportate de beneficiarul activității, în condițiile stabilite prin documentele contractuale sau administrative aplicabile.

CAPITOLUL IX - Răspunderea utilizatorilor
Art. 18.
(1) Persoanele fizice și juridice care utilizează spațiile Palatului răspund pentru prejudiciile produse din culpa lor imobilului, instalațiilor, mobilierului, echipamentelor, obiectelor decorative sau altor bunuri aflate în administrarea Consiliului Județean Călărași.
(2) În cazul evenimentelor organizate de o persoană fizică sau juridică, organizatorul răspunde, potrivit legii și documentelor încheiate, pentru prejudiciile produse de participanții, colaboratorii sau prestatorii implicați în eveniment.

Art. 19.
(1) Orice deteriorare constatată în timpul sau după utilizarea spațiului va fi consemnată într-un document întocmit de persoana desemnată de administrator.
(2) În funcție de natura și gravitatea deteriorării, administratorul poate solicita remedierea acesteia sau recuperarea contravalorii lucrărilor, materialelor ori serviciilor necesare pentru readucerea bunului la starea anterioară.

Art. 20.  În cazul în care deteriorarea a fost produsă intenționat sau ca urmare a nerespectării prevederilor prezentului regulament, răspunderea persoanei vinovate se stabilește potrivit legislației în vigoare.

CAPITOLUL X - Securitatea și siguranța persoanelor
Art. 21. Toate activitățile desfășurate în incinta Palatului trebuie să respecte normele privind apărarea împotriva incendiilor, securitatea și sănătatea în muncă, precum și celelalte norme legale aplicabile.

Art. 22. Este interzisă blocarea sau îngreunarea accesului la:
a) căile de evacuare;
b) ușile de evacuare;
c) stingătoare și alte mijloace de intervenție;
d) instalațiile și echipamentele de securitate;
e) tablourile electrice și alte instalații tehnice.

Art. 23.  Administratorul poate dispune întreruperea imediată a unei activități care creează un risc pentru siguranța persoanelor sau pentru integritatea imobilului.

CAPITOLUL XI - Programarea și aprobarea activităților
Art. 24. Solicitările privind utilizarea Palatului se depun în forma și în condițiile stabilite de administrator și trebuie să cuprindă cel puțin:
a) datele de identificare ale solicitantului;
b) natura activității;
c) data și intervalul orar solicitat;
d) numărul estimativ de participanți;
e) spațiul/spațiile solicitate;
f) echipamentele și materialele care urmează să fie introduse în Palat;
g) alte informații solicitate de administrator, în funcție de natura activității.

Art. 25. Aprobarea utilizării spațiului poate fi condiționată de încheierea unui contract, protocol, acord sau alt document juridic, după caz.

Art. 26.  Administratorul poate refuza motivat o solicitare atunci când activitatea propusă:
a) este incompatibilă cu destinația Palatului;
b) poate produce deteriorări ale imobilului sau bunurilor;
c) prezintă riscuri pentru siguranța persoanelor;
d) contravine prevederilor legale;
e) afectează desfășurarea altor activități aprobate;
f) presupune intervenții asupra clădirii sau elementelor acesteia care nu sunt permise.

CAPITOLUL XII - Taxe și tarife
Art. 27.
(1) Pentru serviciile și activitățile desfășurate în cadrul Palatului Socio Cultural Călărași pot fi stabilite taxe speciale și/sau tarife, în condițiile legii și prin hotărârea Consiliului Județean Călărași, după caz.
(2) Stabilirea și încasarea taxelor speciale se realizează cu respectarea prevederilor art. 484 din Legea nr. 227/2015 privind Codul fiscal, cu modificările și completările ulterioare, precum și ale art. 30 și pct. 17 lit. b) din Anexa nr. 2 la Legea nr. 273/2006 privind finanţele publice locale, cu modificările și completările ulterioare.
(3) Taxele speciale se încasează de la persoanele fizice și juridice care beneficiază de serviciile oferite, în condițiile prevăzute de legislația în vigoare și de actele administrative prin care acestea sunt instituite.

Art. 28.  Nivelul taxelor și/sau tarifelor, categoriile de persoane beneficiare, modalitatea de plată și, după caz, situațiile de scutire sau reducere se stabilesc prin hotărârea Consiliului Județean Călărași.

CAPITOLUL XIII - Controlul respectării regulamentului
Art. 29.  Respectarea prevederilor prezentului regulament este verificată de personalul desemnat de Consiliul Județean Călărași/administratorul Palatului.

Art. 30.  Persoanele care nu respectă regulile de utilizare pot fi atenționate și, după caz, li se poate solicita încetarea activității și părăsirea spațiului.

Art. 31. În cazul producerii unor prejudicii, se vor aplica prevederile legale privind răspunderea civilă, contravențională sau penală, după caz.

CAPITOLUL XIV - Dispoziții finale
Art. 32.  Prezentul regulament este obligatoriu pentru toate persoanele fizice și juridice care accesează sau utilizează spațiile Palatului Socio Cultural Călărași.

Art. 33.  Accesul în Palat și utilizarea spațiilor acestuia presupun cunoașterea și respectarea prevederilor prezentului regulament.

Art. 34. Prevederile prezentului regulament se completează cu dispozițiile legislației în vigoare aplicabile domeniului.

Art. 35. Orice modificare sau completare a prezentului regulament se aprobă prin hotărâre a Consiliului Județean Călărași.

Art. 36. Prezentul regulament intră în vigoare la data aprobării prin hotărâre a Consiliului Județean Călărași.

